《济上行》
清代·刘正宗

百鸟皆有巢，群动各有匹。艰虞生不辰，满目一凄恻。

有客济上来，为我述荡析。势累鬻道旁，云是捷功得。

初但贵红颜，后乃空原隰。红颜供余欢，老稚获赎直。

百年生聚地，千里瀰荆棘。朝廷望拊循，吁嗟谁失职。

同是血气伦，不许恋蓬筚。苌楚古有谣，相对付啾唧。

非无东陵资，安堵正深壁。每读《舂陵行》，泪落沾胸臆。

眼前旌旗红，又向春明出。所愿念疮痍，无使生相失。

作者简介：（?—约1661）明末清初山东安丘人，字可宗。明崇祯元年进士，授编修。入清，被荐为国史院编修，官至吏部尚书、文华殿大学士。坐事被劾论死，以衰老得免，旋病卒。